Harem Jablanica
Harem Jablanice u Novom Gradu nalazi se na uzvisini u centru. Proglašena je za nacionalni spomenik Bosne i Hercegovine. Harem „Jablanice“ u Novom Gradu ima značajnu izvornu i snažnu simboličku vrijednost. U haremu se nalazi oko 400 nišana od kojih najstariji datira iz 1790. godine, a najmlađi iz 1955. godine. Mezaristan se prostire na površini od 4,8 hektara. Veliki broj nišana je oboren, prelomljen ili oštećen. Natpisi na nišanima su na arapskom jeziku, a tip nišana je uglavnom krajiški. Krajiški nišani su bogato ukrašeni sa tordiranom trakom na ivicama nišana, motivima sablje ili puške i različitim vrstama geometrijskih ornamenata. Jedan dio nišana je jednostavnije izrade, sa turbanom i natpisom, bez drugih ukrasa, što ukazuje na veći utjecaj tipova nišana iz srednje Bosne. Ženski nišani su jednostavni. Pravougaone su osnove, ravno odsječeni na vrhu i, ako su i ukrašeni, ukrasi su jednostavniji nego kod muških nišana Na mezarju 1965. godine izgrađan je Spomen kompleks „Majka partizanska“, prema konceptu hrvatskog vajara Marjana Kockovića i na osnovi odluke SO Bosanski Novi. Likovni jezik kojim je izvedena bronzana skulptura, koja predstavlja lik Majke partizanske, je apstraktan. Tek u njenoj najvišoj zoni moguće je raspoznati ljudski lik.